June 29, 2017
Gapu iti 'Bassit a Trak'
GAPU ITI ‘BASSIT A TRAK.’ Agmakabulanen a nabara a mapagsasaritaan iti Ilocos Norte ti pannakaidetiner iti Kongreso ti innem nga empleado ti kapitolio probinsial ti Ilocos Norte gapu iti maipagarup a saan a nasayaat a pannakabusbos ti pondo ti tobacco excise tax a naigatang iti ‘bassit a trak’ wenno multicab (sumagmamano kadagitoy ti adda iti ladawan) a naibunong kadagiti barangay. Iti Ilocos Norte, agkaiwara dagiti nakabitin a pakaammo a "Release The Ilocos 6” a kas iti adda iti sango ti kapitolio ken kadagiti malabsan a waiting shed iti national highway tapno mawayawayaan koman dagiti nasao nga empleado nga agparparang a biktima ti susik iti politika dagiti adda iti turay. Daytoy met laeng a susik ti nakaigapuan ti panangideklarar ti Sangguniang Panlalawigan ti Ilocos Norte ken ni Dip. Rodolfo Farinas (1st Dist., Ilocos Norte) a ‘persona non grata’ iti probinsiana gapu iti akemna iti pannakaidetiner dagiti innem nga empleado. (Leilanie G. Adriano)
(Naipablaak iti Bannawag, Hulio 10, 2017 a bilang.)
Subscribe to: Post Comments (Atom)
eng_Latn ilo_Latn ilo_Latn ilo_Latn eng_Latn